7.2.2023
ET
Euroopa Liidu Teataja
C 47/133 Kolmapäev, 6. juuli 2022
M. arvestades, et selle mitmemõõtmelise ja paljutahulise kriisiga toimetulekuks tuleb mitmepoolsus kiiremas korras taas jalule seada; arvestades, et maailm seisab praegu silmitsi tõsiste probleemidega, nagu ohud rahule ja julgeolekule, põhivabadustele ja demokraatiale, kliimamuutused, elurikkuse vähenemine, keskkonnaseisundi halvenemine, katastroofiriski juhtimine, ülemaailmsed rahvatervise probleemid, suurenenud protektsionism, desinformatsioon, välisriikide sekkumine, sooline võrdõiguslikkus, kestlik areng ja vaesuse ning ebavõrdsuste süvenemine ülemaailmsel tasandil; arvestades, et ainult tugevdatud mitmepoolse korra ja poliitilise juhtimisega on rahvusvahelisel üldsusel võimalik leida nendele ja tulevastele probleemidele püsivaid ja kestlikke lahendusi;
N. arvestades, et selleks, et mitmepoolsust taaselustada ja kaitsta, peab EL aitama hoida mitmepoolseid institutsioone elujõuliste ja toimivatena, otsides samas sügavamat koostööd sarnaselt meelestatud partneritega, et võidelda oma väärtuste ja huvide eest; arvestades, et need koalitsioonid muutuvad vastavalt probleemidele ning ei tohiks õõnestada olemasolevaid institutsioone; arvestades, et EL peaks püüdma rajada avatud koalitsioone, mitte eksklusiivseid gruppe; arvestades, et EL peab leidma uusi viise, kuidas maailma lõunapoolsete riikidega suhelda ning teha seda nendega võrdsel tasemel, võrdsete partneritena;
O. arvestades, et kliimamuutused ja COVID-19 pandeemia on näidanud, kui ülemaailmselt olulised ja poliitiliselt ülimuslikud on ülemaailmsed avalikud hüved, muu hulgas kaasav, turvaline ja usaldusväärne juurdepääs tervishoiule, puhtale õhule ja veele, toidule ja teistele ressurssidele, haridusele, tehnoloogiale ja küberruumile; arvestades, et COVID-19 pandeemia on meile meelde tuletanud ilmset fakti: pandeemiaga silmitsi seistes on meie tervishoiuahel vaid nii tugev, kui on selle nõrgim tervisesüsteem; arvestades, et COVID-19 ohustab kõikjal inimesi ja majandust; arvestades, et juurdepääs ülemaailmsetele avalikele hüvedele ja poliitikameetmed, millega püütakse sellist juurdepääsu riikide ja kogukondade vahel reguleerida ja laiendada, nõuavad ülemaailmset koostööd eesmärkide ja minimaalsete ühiste standardite kehtestamisel ning vähimkaitstud riikide ja kogukondade aktiivset toetamist; arvestades, et selleks on vaja tulemuslikku mitmepoolset tegevuskava, mis keskenduks ülemaailmsetele avalikele hüvedele ja juhtimisstruktuuridele, mis parandavad juurdepääsu sellistele hüvedele; arvestades, et tulemuslik poliitiline dialoog, koostöö ja ülemaailmsetele avalikele hüvedele ligipääsu tagamine peab igal juhul olema seotud põhiõiguste edendamise ja kaitsega ning kõigi inimeste, eelkõige kõige nõrgemate võimestamisega; arvestades, et COVID-19 pandeemia on näidanud WHO töö olulisust ning WHO võimekust juhtida vastust pandeemiale kiiresti ja tulemuslikult, tuues samal ajal esile ka mured, nagu katsed sekkuda selle tegevustesse ja nendega manipuleerida;
P. arvestades, et terrorism on jätkuvalt üks kõige tõsisemaid ohte rahule ja rahvusvahelisele julgeolekule;
Q. arvestades, et autoritaarsete ja totalitaarsete režiimide ning mitteliberaalsete valitsuste jõulisem enesekehtestamine mitmepoolsetel foorumitel ja rahvusvahelistes organisatsioonides, sealhulgas katsed rahvusvahelisi norme nõrgestada ja muuta, ning nende tugev osalus asjaomaste rahvusvaheliste organisatsioonide ja mitmepoolsete foorumite juhtimis- ja otsustusprotsessides võivad viia asümmeetriliste vähemmõjusate ja kallutatud poliitiliste lahendusteni, kõrvaldada võrdsed tingimused rahvusvahelise üldsuse kõikidele liikmetele ning nõrgendada rahvusvahelise kogukonna pühendumust kaitsta ja edendada universaalseid väärtusi ning õigusi; arvestades, et individuaalsed tegevuskavad, ühepoolsed meetmed ning mitmepoolsete lahenduste vähene kaasatus ja toetamine võivad mitmepoolsust, mis on oluline korralduspõhimõte riikidevaheliste probleemide lahendamiseks, veelgi õõnestada; arvestades, et sellega seoses on oluline tõsta uuesti ausse reeglitel põhinev juhtimine, rahvusvaheline koostöö, kohustus austada põhiõigusi ja rahvusvahelise üldsuse kõigi liikmete tõeliselt võrdsed tingimused; arvestades, et nende eesmärkide saavutamisel on keskse tähtsusega asjaomased rahvusvahelised organisatsioonid ja mitmepoolsed foorumid; arvestades, et need eesmärgid võimaldavad avaldada tulemuslikumat positiivset poliitilist mõju ülemaailmsete probleemide lahendamisele ning samas vähendada ja ennetada konfliktiohtu;